**ענת כ״ץ** (נולדה ב-15 באוגוסט 1980) היא יוצרת רב-תחומית, מורה למחול, מלווה תהליכי יצירה והמנהלת האמנותית של בית הספר למחול הקבוצה.

**ד״ר ארז מעין שלו** (נולד ב-17 במרץ 1979) הוא יוצר רב-תחומי, חוקר, מרצה, דרמטורג, חבר סגל בכיר בחוג ללימודי תיאטרון ופרפורמנס באוניברסיטת חיפה, ומנהל האמנותי שותף בתיאטרון תמונע.

משנת 2009 השניים יוצרים ומנהלים אמנותית יחד אירועי מחול, אמנות ותרבות.

ביוגרפיה
--------

כ"ץ נולדה בנתניה לטובה וחגי. בצעירותה למדה בבית הספר לאומנויות "הבוסתן" בנתניה, לימודי מחול, תיאטרון, קומפוזיציה ופיתוח קול. בשנת 1998 התגייסה לצה"ל ושירתה בחיל החינוך כמפקדת כיתת טירונים בתוכנית מקא"ם (מרכז קידום אוכלוסיות מיוחדות).

לאחר שירותה הצבאי, בין השנים 2001–2004 כ"ץ למדה בסדנא להכשרת רקדנים בקיבוץ געתון. בשנת 2008 סיימה תואר ראשון בתוכנית הרב-תחומית באמנויות באוניברסיטת תל אביב. בין השנים 2010-2014 סיימה תואר שני באותה התוכנית. בין השנים 2017–2019 למדה לתעודת הוראה באוניברסיטת תל אביב.

מעין שלו נולד בהוד השרון לגרשון והראלה. הוא למד בתיכון "הדרים" בתל אביב והרחיב את מגמות התיאטרון והביולוגיה.

בשנת 2004 מעין שלו סיים תואר ראשון בביולוגיה (B.Sc.) במסלול מצטיינים עם הדגש בביוטכנולוגיה באוניברסיטת תל אביב. בשנת 2006 סיים תואר שני בביוטכנולוגיה (M.Sc.) במחלקה למדעי הצמח באוניברסיטת תל אביב. בין השנים 2006-2009 למד משחק בסטודיו מיסודו של יורם לוינשטיין. לאחר מכן, בשנים 2009–2013, למד לימודי השלמה בחוג לאמנות התיאטרון שבאוניברסיטת תל אביב. משם המשיך ללימודי תואר דוקטור באותו חוג, בהנחיית ד״ר דפנה בן-שאול ופרופ׳ פרדי רוקם, אותו השלים בשנת 2020.

קריירה אמנותית
--------------

משנת 2004 כ"ץ יוצרת רב תחומית עצמאית. עבודותיה הוצגו בפסטיבלים שונים בארץ, כגון: אינטימדאנס, גוונים במחול, זירת מחול, פסטיבל עכו ועוד; ובעולם: גרמניה, קוריאה הדרומית, בלגיה, בריטניה ועוד.

משנת 2008 מעין שלו יוצר, מעצב, מעבד ומשתתף בעבודות מיצג ותיאטרון בתיאטרונים, פסטיבלים וגלריות לאמנות בארץ, ומנהל אמנותית פסטיבלים ופרויקטים. יצירותיו הוצגו בתיאטרונים, גלריות, מוזיאונים ופסטיבלים בארץ ובעולם, בין היתר בקוריאה הדרומית, רומניה, בלגיה, צרפת, הודו, ועוד. משנת 2021 מעין שלו הוא גם חבר ועדת אמנויות הבמה במועצה לאמנות ותרבות של מפעל הפיס.

בשנת 2009, מעין שלו וכ"ץ שילבו כוחות. באותה השנה גם הצטרפו לעמותת הכוריאוגרפים כצמד יוצר. עבודותיהם המשותפות הופיעו במסגרות שונות ובפסטיבלים בארץ ובעולם. יחד הם ניהלו אמנותית את פסטיבל המחול "אינטימדאנס" בתיאטרון תמונע בשנים 2017, 2018 וב-2021. לצד עבודתם המשותפת השניים פועלים בשדות שונים של אמנות ביחד וגם לחוד.

מתוך: "אקורדינג טו לואו"
יצירותיהם זכו לתמיכה ממשרד התרבות, קרן יהושע רבינוביץ, מפעל הפיס, עיריית תל אביב יפו ועמותת הכוריאוגרפים.

מתוך "אקורדינג טו לואו"

יצירות מרכזיות
--------------

מתוך "מולטי"
**"גאסטקאציסט/Justkatzit"** - ההצגה מקיימת מסגרת סמי-אמיתית של ערב התרמה ללהקת מחול ומשתמשת בקהל הצופים כ"קהל התורמים". עלתה בבכורה בפסטיבל עכו 2011 (הצגת תחרות), והופיעה מאז כ-100 פעמים ברחבי הארץ בבמות שונות, ביניהן: תיאטרון תמונע, היכל התרבות נתניה, ימי תרבות מפעל הפיס, פסטיבל תלוי במקום ובבתי ספר ברחבי הארץ.

**"אקורדינג טו לואו/According To Law"** - תיאטרון מחול סאטירי הבודק את מערכות היחסים בין קהל לפרפורמר תוך כדי ערעור מתמיד ומשעשע של הגבול בין מציאות ודמיון. היצירה זכתה לביקורות אוהדת מצד המבקרים וגם במקום ראשון בתחום הצגות תיאטרון ומחול במגזין טיים אאוט. היא עלתה בבכורה ב-29.12.2013 בתיאטרון תמונע והציגה יותר מ-60 פעמים בין השנים 2013–2018 בבמות: תיאטרון תמונע בתל אביב, ימי תרבות - מפעל הפיס, מעבדתרבות דימונה, כוכב יאיר, מרכז הפרינג' ב"ש, ריסרץ' נתניה, מרכז הפרינג' בעכו, בית הספר ש"י עגנון – נתניה.

**"מולטי/multi"** - יצירת תיאטרון-מחול אשר בוחנת את המתח שבין הדרישה החיצונית והצורך הפנימי למִקְבּוּל (מולטיטסקינג, ריבוי-משימות) בחברה העכשווית לבין ההיתכנות או חוסר ההיתכנות של מצב זה. היצירה שאבה את מקורותיה ממחקרים פסיכו-נוירו-פיזיולוגיים והשתמשה במסקנותיהם כחלק ממהלך המופע. היצירה עלתה לראשונה בפסטיבל תמונע ב-18.9.2016, ומאז המשיכה להופיע בתיאטרון תמונע בתל אביב, סופ"ש מחול בבן שמן, האקדמיה למחול בירושלים ועוד.

מתוך "משכמו והצידה"
**"על זה אין לנו ויכוח"** - מופע תיאטרון-מחול חזותי. ריקוד קבוצתי לחמישה "אני" זהים - חמישה פרפורמרים זהים במדויק בתווי פניהם (באמצעות שימוש בבגדים תואמים ומסכות סיליקון היפר-ריאליסטיות), מציגים מפגש בלתי-שגרתי של אדם עם עצמו. היצירה עלתה בפסטיבל תמונע 2019 בבכורה. מאז רצה בתיאטרון תמונע פעם בחודש ומוזמנת להופעות ברחבי הארץ.

**"משכמו והצידה"** - יצירת מחול- תיאטרון פיזי. קוורטט לבני אדם ללא center, שנאבקים באובדנם ולא מסוגלים להכיר באי היכולת להשיגו. הם ממשיכים לנוע, ללכת קדימה, נסחפים בזרם, בדרך, ללא יכולת לפנות, להתנגד, לשאול שאלות, להטיל ספק. היצירה עלתה בבכורה בשנת 2022 בפסטיבל מחול שלם, בשבוע המחול הבינלאומי, ירושלים.

הוראה
-----

במקביל לעשייה האמנותית של הצמד, כל אחד מהם עוסק בהוראה של אמנות. כ"ץ מלמדת שיעורי מחול תאורטיים ומעשיים בבתי ספר שונים ובסדנאות להכשרת רקדנים, ובנוסף מלווה תהליכי יצירה שונים. היא המנהלת האמנותית של בית הספר למחול הקבוצה, וגם מנהלת את התוכנית הרב-תחומית להכשרת רקדנים במוסד.

מעין שלו הוא חבר סגל בכיר בחוג לתיאטרון באוניברסיטת חיפה וכן בסטודיו למשחק של יורם לוינשטיין. לאורך השנים לימד גם במוסדות נוספים: בית הספר לתיאטרון חזותי, סמינר הקיבוצים, טכניון, תוכניות מיוחדות של מפעל הפיס, משרד החינוך ובחברה למתנ"סים.

רשימת יצירות משותפות
--------------------

* **אתם מחליטים עלי** - עלתה בבכורה בפסטיבל ארטתור תל אביב 2023.
* **משכמו והצידה** - היצירה עלתה בבכורה ב-2022 בפסטיבל מחול שלם, בשבוע המחול הבינלאומי, ירושלים.
* **על זה אין לנו ויכוח** - היצירה עלתה בפסטיבל תמונע 2019 .
* **חלפני חומר/ Clay Traders** - מאת רועי מעין וארז מעין שלו, בשיתוף עם ענת כ"ץ. היצירה עלתה בבכורה ב-2018. היצירה הוזמנה להופיע בביאנלה הבינלאומית בואלוריס, צרפת, בביאנלה הבינלאומית באנדן, בלגיה, ובמוזיאון ישראל ירושלים.
* **מולטי** - המופע עלה לראשונה בפסטיבל תמונע ב-2016.
* **מכירה פומבית #2** - עלתה בבכורה ב-2015. היצירה הוצגה במוזיאון ישראל במסגרת "נקודת מגע" כחלק מאירועי עונת התרבות הירושלמית 2015.
* **מכירה פומבית #1** - עלתה בבכורה ב-2014 במוזיאון ישראל במסגרת "נקודת מגע", עונת התרבות הירושלמית בניהול האומנותי של רננה רז.
* **According To Law** - עלתה בבכורה ב-2013 בתיאטרון תמונע.
* **Justkatzit** - עלתה בבכורה בפסטיבל עכו 2011 (הצגת תחרות).
* **כוהנת צדק** - עלתה בבכורה בפסטיבל אינטימדאנס 2011 תיאטרון תמונע, והיכל התרבות נתניה.
* **Élan Vital** - מאת ענת כ"ץ. היצירה עלתה בבכורה ב-2010 בתיאטרון ענבל.
* **שושנה בצרפתית** - עלתה בבכורה ב-2010 בפסטיבל אינטימדאנס, תיאטרון תמונע.
* **Paul & Emily** - מאת ארז מעין וענת כ"ץ בשיתוף רועי מעין. עלתה בבכורה בפסטיבל עכו 2010. המופע הוזמן לבצ'סטר אנגליה.

### יצירות נוספות של מעין שלו בשיתוף עם אחיו - רועי מעין

* **Play With Me** - הטריאנלה הבינלאומית לקרמיקה בהודו, 2024, זוכה פרס Faenza, פאנצה, איטליה
* **חדר משחקים** - תערוכת יחיד בגלריה בית בנימיני, 2023
* **סלט סלק** - מיצב וידאו, במסגרת הביאנלה לאומנויות ועיצוב תל אביב 2023, מוזיאון ארץ ישראל, תל אביב
* **הסכין** - מרכז מרק רות'קו, דאוגבפילס, לאביה (פרס Martinsons Award), 2020
* **Clay Traders** - הביאנלה הבינלאומית באנדן בלגיה 2019, מוזיאון ישראל, ירושלים, 2018, הביאנלה הבינלאומית בואלוריס, צרפת, 2018
* **White Cube** - הביאנלה הבינלאומית בדאוגבפילס, לטביה, 2015, הביאנלה הבינלאומית באינצ'און, דרום קוריאה, 2014, הביאנלה הבינלאומית בקלוז', רומניה, 2013, ביאנלה בינלאומית לקרמיקה Biennale de la Céramique d'Andenne בלגיה, 2012

רשימת מאמרים משותפת
-------------------

* א. מעין, ע. כ"ץ. "לשבש את התפיסה האנושית", מעקף, 10, 2014
* א. מעין, ע. כ"ץ. "חגיגה של גזענות", מעקף, 9, 2014
* א. מעין, ע. כ"ץ. "הדרמטורג. מהפכן או מגשר" ערב-רב,. 9, 2014
* א. מעין, ע. כ"ץ. "התהליך היצירתי כחגיגה מרובת משתתפים". מעקף, 8, 2014
* E. Maayan, A Katz. "Preverting Human Preception", Maakaf. 10, 2014

קישורים חיצוניים
----------------

* אתר האינטרנט הרשמי של ענת כ"ץ וארז מעין שלו
* העמוד של הצמד באתר עמותת הכוריאוגרפים
* Justkatzit Dance Theatre, ברשת החברתית פייסבוק
* ערוץ היוטיוב של היוצרים

הערות שוליים
------------

1. ↑  אתר למנויים בלבד רן בראון, שתיים זוחלות על המדרכה, שתיים מענטזות בהגזמה: רשמים מ"אינטימדאנס", באתר הארץ, 14 באוקטובר 2021
2. ↑  צבי גורן, עכו 2011 – כיבוש, גירוש וכוח, באתר הבמה, ‏18 באוקטובר 2011
3. ↑  אורה ברפמן, Justkatsit Dance Company: According To Law. Tmuna Theater, 6/11, ריקודיבור, ‏8 בנובמבר 2014
4. ↑  חן סיון, מיקבול. מילה חדשה בעברית, באתר סלונה, ‏5 בינואר 2017
5. ↑  אתר למנויים בלבד רות אשל, הכוריאוגרפיה הלא שגרתית של "מולטי", באתר הארץ, 1 בינואר 2017
6. ↑  ענת זכריה, ״על זה אין לנו ויכוח״ מאת ענת כ"ץ וארז מעין שלו, באתר המבכרת, ‏10 בדצמבר 2019
7. ↑  אביבה רוזן, "משכמו הצידה": המכות שאנחנו סופגים בחיים, באתר מרתה יודעת, ‏4 במרץ 2023

 ערך זה הוא יתום, כלומר אין ערכים בוויקיפדיה שמקשרים אליו. אתם מוזמנים לתרום לוויקיפדיה ולקשר אליו מכמה מהערכים שמכילים את המונח **"ענת כ"ץ וארז מעין שלו"**.